Petter Sommer

Petter Sommer (født 1975) er journalist, filmregissør, stemmeskuespiller, lyddesigner og podkastsjef i NRK. Han ble født i Seoul i Sør-Korea, vokste opp på Nærsnes i Røyken kommune og er utdannet ved journalistutdanningen ved OsloMet. Sommer utviklet og produserte nyhetspodkasten Oppdatert som ble kåret til årets podkast i 2020.

Han har regissert den prisbelønte kinofilmen For vi er gutta (2018) som handler om mannskoret Mannskoret fra Oslo og deres dirigent Ivar Krogh Hovd. Filmen har vunnet en rekke internasjonale priser, blant andre beste film på Copenhagen International Documentary Festival, Moscow International Film Festival, Bergen Internasjonale Filmfestival og Den norske dokumentarfilmfestivalen. For vi er gutta var nominert til Amandaprisen 2019 for beste dokumentarfilm.

Sommer har også vunnet Gullruten med dokumentarfilmene Når pappa dreper (2013) og Operasjon konspirasjon (2014).

Petter Sommer er utdannet lydtekniker fra Nordisk institutt for scene og studio (1999), og fra 2000 jobbet han for Sun Sudio NUF (nå SDI Media) fram til han startet sitt eget lydstudio, Lydklinikken, i 2007. Han har hatt regi på en mengde dubbede tegnefilmer, videospill og reklamer, samt lyddesign og miks på en rekke dokumentarfilmer. Petter Sommer er også en Disney-godkjent stemmeskuespiller og har vært den norske stemmen til Mikke Mus siden 2006.

Sommer gikk til sak mot sin arbeidsgiver NRK sommeren 2013 med påstand om ulovlig bruk av midlertidige ansettelser. Han vant over NRK i Oslo tingrett i 2014, noe som førte til at en rekke midlertidige ansatte ble tilbudt faste stillinger.

Referanser

Eksterne lenker 
 

Norske filmregissører
Norske journalister
Norske TV-regissører
Fødselsdato ikke oppgitt